“อภิสิทธ์” พรรคประชาธิปัตย์แถลงขอบคุณหลังปิดหีบ ลั่นทุกคะแนนเสียงไม่เสียเปล่า!
“อภิสิทธ์” พรรคประชาธิปัตย์แถลงขอบคุณหลังปิดหีบ ลั่นทุกคะแนนเสียงไม่เสียเปล่า!
24 มี.ค. 2562

ผู้สื่อข่าวรายงานว่า วันนี้(24 มี.ค.62)เมื่อเวลา 17.02 น. นายอภิสิทธ์ เวชชาชีวะ หัวหน้าพรรคประชาธิปัตย์ (ปชป.)  พร้อมด้วยแกนนำพรรคประชาธิปัตย์ สักการะพระแม่ธรณีบีบมวยผม และแถลงภายหลังปิดหีบเลือกตั้งว่า ตนเองและพรรคประชาธิปัตย์ขอขอบคุณประชาชนทุกคนที่ไปใช้สิทธิ์เลือกตั้ง เพราะการใช้สิทธิ์ตามระบอบประชาธิปไตยถือเป็นหน้าที่ และการที่ทุกคนสละเวลาไปใช้สิทธิ์ก็เพื่อกำหนดอนาคตของประเทศร่วมกัน
ทั้งนี้ขอขอบคุณทุกคะแนนเสียงที่ประชาชนมอบให้พรรคประชาธิปัตย์ ซึ่งจะเป็นกำลังใจให้เราเดินหน้าทำงานต่อไปในสภาผู้แทนราษฎร และขอยืนยันว่าทุกคะแนนที่ประชาชนลงให้กับพรรคประชาธิปัตย์ไม่มีสูญเปล่า ไม่ว่าผลการเลือกตั้งจะออกมาเป็นอย่างไร ส.ส.ของพรรคประชาธิปัตย์ทุกคนสำนึกในคะแนนบริสุทธิ์ที่เราได้รับ และจะเป็นสิ่งที่ทำให้เราต้องมุ่งมั่นในการทำงานเพื่อประโยชน์ของส่วนรวมต่อไป
“เราภูมิใจที่ได้รณรงค์หาเสียงเลือกตั้งครั้งนี้โดยยึดมั่นอุดมการณ์ที่ต้องการสร้างประชาธิปไตยสุจริตสำหรับประเทศไทยต่อไป ขอขอบคุณทุกกำลังใจ และจากนี้จะไปติดตามผลการเลือกตั้งต่อ เมื่อมีความชัดเจนออกมาแล้วจะได้มาแถลงข่าวกับประชาชนอีกครั้ง” นายอภิสิทธ์ กล่าว